Id-Dekan tal-Fakulta’ għat-Tisħiħ tas-Soċjeta’, Andrew Azzopardi, qed jagħmel appell qawwi lill-awtoritajiet sabiex siti tal-kostruzzjoni ma jinbidlux f’ċimiterji, u li s-sitwazzjoni f’dan is-settur tibda tittieħed b’serjeta’ kbira. Azzopardi esprima t-tħassib tiegħu permezz ta’ stqarrija lill-media mibgħuta kmieni dalgħodu. Hu appella sabiex jibda jkun hemm taħriġ aktar rigoruż għall-ħaddiema fil-qasam tal-kostruzzjoni, u li jkun hemm regoli ċari li jiġu osservati. Fil-fatt, insista fuq il-bżonn ta’ monitoraġġ tal-iżviluppi kollha li jkunu għaddejin. Andrew Azzopardi jemmen li bħalissa f’pajjiżna qed tirrenja l-attitudni ta’ safety-last , meta dan m’għandu qatt ikun. Fi tmiem din l-istqarrija, appella biex f’każijiet bħal dawk li kellna fl-aħħar ġimgħat, isiru inkjesti fi żmien stipulat, u li dawn ikunu pubbliċi.